CELEX: 32020R1230
Language: hu
Date: 2019-11-29 00:00:00
Title: A Bizottság (EU) 2020/1230 felhatalmazáson alapuló rendelete (2019. november 29.) az (EU) 2017/2402 európai parlamenti és tanácsi rendeletnek az értékpapírosítási adattárként való nyilvántartásba vétel iránti kérelem részleteit, és a kereskedési adattár nyilvántartásba vételének kiterjesztése iránti egyszerűsített kérelem részleteit meghatározó szabályozástechnikai standardok tekintetében történő kiegészítéséről (EGT-vonatkozású szöveg)

3.9.2020   
               
               
                  HU
               
               
                  Az Európai Unió Hivatalos Lapja
               
               
                  L 289/345
               
            
         A BIZOTTSÁG (EU) 2020/1230 FELHATALMAZÁSON ALAPULÓ RENDELETE
         (2019. november 29.)
         az (EU) 2017/2402 európai parlamenti és tanácsi rendeletnek az értékpapírosítási adattárként való nyilvántartásba vétel iránti kérelem részleteit, és a kereskedési adattár nyilvántartásba vételének kiterjesztése iránti egyszerűsített kérelem részleteit meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az értékpapírosítás általános keretrendszerének meghatározásáról, az egyszerű, átlátható és egységesített értékpapírosítás egyedi keretrendszerének létrehozásáról, valamint a 2009/65/EK, a 2009/138/EK és a 2011/61/EU irányelv és az 1060/2009/EK és a 648/2012/EU rendelet módosításáról szóló, 2017. december 12-i (EU) 2017/2402 Európai Parlament és tanácsi rendeletre (1) és különösen annak 10. cikke (7) bekezdésének harmadik albekezdésére, amennyiben az az említett bekezdés első albekezdésének b) és c) pontjához kapcsolódik,
         mivel:
         
                     (1)
                  
                  
                     Az (EU) 2017/2402 rendelet 7. cikkének (2) bekezdése előírja, hogy az értékpapírosítási ügylet információit egy értékpapírosítási adattár segítségével, vagy ha nem kerül sor az említett rendelet 10. cikkével összhangban ilyen adattár nyilvántartásba vételére, akkor egy bizonyos követelményeknek megfelelő honlap segítségével kell rendelkezésre bocsátani. Az (EU) 2017/2402 rendelet 10. cikke meghatározza az értékpapírosítási adattárak nyilvántartásba vételének feltételeit és eljárásait, köztük azt a követelményt, hogy vagy egy nyilvántartásba vétel iránti kérelmet, vagy a 648/2012/EU európai parlamenti és tanácsi rendelet (2) VI. címének 1. fejezete vagy az (EU) 2015/2365 európai parlamenti és tanácsi rendelet (3) III. fejezete szerint már nyilvántartásba vett kereskedési adattárak esetében a nyilvántartásba vétel kiterjesztése iránti kérelmet kell benyújtani az (EU) 2017/2402 rendelet 7. cikkének alkalmazása céljából.
                  
               
                     (2)
                  
                  
                     A piaci szereplők további működési költségeinek minimalizálása érdekében az (EU) 2017/2402 rendelet 7. cikkének alkalmazásában az értékpapírosítási adattárak nyilvántartásba vételére vonatkozó szabályoknak, köztük a nyilvántartásba vétel kiterjesztése révén történő nyilvántartásba vételre vonatkozó szabályoknak azokra a meglévő infrastruktúrákra, működési folyamatokra és formátumokra kell épülniük, amelyek az értékpapír-finanszírozási ügyletekre és a származtatott ügyletekre vonatkozó adatszolgáltatással kapcsolatban kerültek bevezetésre. A nyilvántartásba vétel szabályainak azonban tükrözniük kell az értékpapírosítások sajátosságait is, beleértve az értékpapírosítási adatok és dokumentáció tárolásának összetettségét, valamint tükrözniük kell a legújabb piaci fejleményeket, például a jogalany-azonosítók általános használatát, amely javítja a kérelemben a jogalanyokra vonatkozóan megadandó információk rendszerezését és osztályozását. A kérelmezők számára az egyértelműség és a könnyebb eligazodás érdekében kívánatos, hogy a nyilvántartásba vétel szabályai kövessék az (EU) 2017/2402 rendelet vonatkozó követelményeinek sorrendjét.
                  
               
                     (3)
                  
                  
                     Az értékpapírosítások nagyon összetett eszközök, amelyek sok különböző típusú információt tartalmaznak, többek között az alapul szolgáló kitettségek jellemzőire, a pénzforgalmukra, az értékpapírosítás szerkezetére, valamint a harmadik felekkel kötött jogi és működési megállapodásokra vonatkozó információkat. Lényeges tehát, hogy a leendő értékpapírosítási adattár az értékpapírosítással kapcsolatos kellő ismereteket és munkatapasztalatot tudjon bizonyítani, valamint azt, hogy képes az (EU) 2017/2402 rendeletben meghatározott releváns információk fogadására, feldolgozására és rendelkezésre bocsátására. A leendő értékpapírosítási adattáraknak továbbá képeseknek kell lenniük annak bizonyítására is, hogy személyzetük, rendszereik, kontrolljaik és eljárásaik megfelelőek az (EU) 2017/2402 rendeletben meghatározott követelményeknek való megfelelés biztosításához.
                  
               
                     (4)
                  
                  
                     Az értékpapírosítási adattárak nyújthatnak olyan, „kiegészítő értékpapírosítási szolgáltatásoknak” nevezett szolgáltatásokat, amelyek az (EU) 2017/2402 rendelet értelmében értékpapírosítási adattárként való nyilvántartásba vételt megkövetelő („alapvető értékpapírosítási szolgáltatásoknak” nevezett) szolgáltatások nyújtásához közvetlenül kapcsolódnak, vagy abból erednek. Az értékpapírosítási adattárak például olyan kutatási vagy tanácsadói szolgáltatásokat nyújthatnak egy leendő értékpapírosítási kibocsátónak, amelyek során az értékpapírosítási adattár rendelkezésére álló értékpapírosítási adatokat használják fel. Az értékpapírosítási adattárak olyan kiegészítő szolgáltatásokat is nyújthatnak, amelyek nem kapcsolódnak közvetlenül az alapvető értékpapírosítási szolgáltatások nyújtásához, és nem is abból erednek (kiegészítő nem értékpapírosítási szolgáltatások). Mindazonáltal az, ha az értékpapírosítási adattáron belül közös erőforrásokat használnak az alapvető értékpapírosítási szolgáltatások és a kiegészítő értékpapírosítási szolgáltatások, illetve kiegészítő nem értékpapírosítási szolgáltatások nyújtása során, a működési kockázatok ezen szolgáltatások közötti átterjedéséhez vezethet. Az információk validálását, egyeztetését, feldolgozását vagy nyilvántartását magukban foglaló szolgáltatások ezért az ilyen átterjedés elkerülése érdekében az operatív elkülönítés hatékony módját tehetik szükségessé. Másrészről az olyan gyakorlatok, mint a rendszerek közös felhasználói felülete, a közös információhozzáférési pont, vagy ugyanazon személyzet alkalmazása az értékesítés, megfelelés vagy ügyfélszolgálat területén, tekinthetők úgy, hogy kevésbé vannak kitéve az átterjedés veszélyének, ezért nem szükségszerűen igényelnek operatív elkülönítést. Az értékpapírosítási adattárként való nyilvántartásba vételt kérelmezők számára ezért elő kell írni annak bizonyítását, hogy megfelelő szintű operatív elkülönítést alakítottak ki az alapvető értékpapírosítási szolgáltatások nyújtásában részt vevő üzletágakban használt erőforrások, rendszerek és eljárások, valamint a kiegészítő szolgáltatások nyújtásában részt vevő egyéb üzletágakban használt erőforrások, rendszerek és eljárások között, tekintet nélkül arra, hogy a szóban forgó egyéb üzletágakat az értékpapírosítási adattár, kapcsolt szervezet vagy más szervezet működteti-e.
                  
               
                     (5)
                  
                  
                     Az (EU) 2017/2402 rendelet 10. cikkének (5) bekezdése a nyilvántartásba vétel kiterjesztése iránti egyszerűsített kérelmet irányoz elő abban az esetben, ha a 648/2012/EU rendelet vagy az (EU) 2015/2365 rendelet alapján már nyilvántartásba vett kereskedési adattárak kérelmezik kereskedési adattárként meglévő nyilvántartásba vételüknek az (EU) 2017/2402 rendelet 7. cikkének alkalmazásában történő kiterjesztését. A párhuzamos követelmények elkerülése érdekében ezért a nyilvántartásba vétel kiterjesztését kérelmező kereskedési adattár által benyújtandó információkat az (EU) 2017/2402 rendeletnek való megfelelés biztosításához szükséges kiigazításokra vonatkozó részletekre kell korlátozni.
                  
               
                     (6)
                  
                  
                     Ez a rendelet az Európai Értékpapírpiaci Hatóság (ESMA) által a Bizottsághoz benyújtott szabályozástechnikai standardtervezeteken alapul.
                  
               
                     (7)
                  
                  
                     Az 1095/2010/EU európai parlamenti és tanácsi rendelet (4) 10. cikkének megfelelően az ESMA nyilvános konzultációt folytatott az e rendelet alapját képező szabályozástechnikai standardtervezetről, elemezte az ezekkel összefüggésben felmerülő, esetleges költségeket és hasznot, és kikérte az említett rendelet 37. cikke alapján létrehozott Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Fogalommeghatározások
            E rendelet alkalmazásában:
            
                        1.
                     
                     
                        „felhasználó”: az értékpapírosítási adattár vonatkozásában a következők bármelyike:
                        
                                    a)
                                 
                                 
                                    az (EU) 2017/2402 rendelet 17. cikkének (1) bekezdésében felsorolt szervezet;
                                 
                              
                                    b)
                                 
                                 
                                    az értékpapírosítási adattárhoz kapcsolódó bármely adatszolgáltató szervezet;
                                 
                              
                                    c)
                                 
                                 
                                    az értékpapírosítási adattár bármely egyéb ügyfele, aki az értékpapírosítási adattár által nyújtott alapvető értékpapírosítási szolgáltatásokat vesz igénybe;
                                 
                              
                  
                        2.
                     
                     
                        „adatszolgáltató szervezet”: az (EU) 2017/2402 rendelet 7. cikke (2) bekezdésének első albekezdése szerinti szervezet;
                     
                  
                        3.
                     
                     
                        „alapvető értékpapírosítási szolgáltatások”: olyan szolgáltatások, amelyek esetében értékpapírosítási adattárként való nyilvántartásba vételre van szükség az (EU) 2017/2402 rendelet értelmében;
                     
                  
                        4.
                     
                     
                        „kiegészítő értékpapírosítási szolgáltatások”: értékpapírosítási adattár által nyújtott olyan szolgáltatások, amelyek közvetlenül kapcsolódnak az adott értékpapírosítási adattár által nyújtott alapvető értékpapírosítási szolgáltatásokhoz, és azok nyújtásából erednek;
                     
                  
                        5.
                     
                     
                        „kiegészítő nem értékpapírosítási szolgáltatások”: olyan szolgáltatások, amelyek nem alapvető értékpapírosítási szolgáltatások, és nem is kiegészítő értékpapírosítási szolgáltatások;
                     
                  
                        6.
                     
                     
                        a következő kifejezések a 648/2012/EU rendelet 2. cikkében meghatározott értelemben szerepelnek:
                        
                                    a)
                                 
                                 
                                    „csoport”;
                                 
                              
                                    b)
                                 
                                 
                                    „anyavállalat”;
                                 
                              
                                    c)
                                 
                                 
                                    „leányvállalat”;
                                 
                              
                                    d)
                                 
                                 
                                    „tőke”;
                                 
                              
                                    e)
                                 
                                 
                                    „szoros kapcsolatok”;
                                 
                              
                                    f)
                                 
                                 
                                    „igazgatóság”;
                                 
                              
                  
                        7.
                     
                     
                        „felső vezetés”: az értékpapírosítási adattár üzleti tevékenységét ténylegesen irányító személy vagy személyek, valamint az igazgatóságának ügyvezető tagja vagy tagjai.
                     
                  
         
            2. cikk
            Azonosítás, jogállás és az értékpapírosítás típusa
            
               (1)   Az értékpapírosítási adattárként való nyilvántartásba vétel iránti kérelem azonosítja a kérelmezőt és a kérelmező által folytatni kívánt azon tevékenységeket, amelyek esetében értékpapírosítási adattárként való nyilvántartásba vételre van szükség.
            
            
               (2)   Az (1) bekezdés alkalmazásában a kérelem mindenekelőtt a következőket tartalmazza:
               
                           a)
                        
                        
                           a kérelmező cégneve, hivatalos címe az Unión belül, valamint a kérelmező esetleges leányvállalatainak és fióktelepeinek cégneve és hivatalos címe;
                        
                     
                           b)
                        
                        
                           a kérelmezőnek a Globális Jogalany-azonosító Alapítványnál nyilvántartásba vett jogalany-azonosítója (LEI);
                        
                     
                           c)
                        
                        
                           a kérelmező honlapjának egységes forráshely-meghatározója (URL);
                        
                     
                           d)
                        
                        
                           a kérelmező cégbejegyzésének helyét és üzlet tevékenységi körét ismertető, a vonatkozó cégnyilvántartásból vagy bírósági nyilvántartásból származó cégkivonat vagy a kérelmező cégbejegyzésének helyét, valamint üzleti tevékenységi körét bizonyító, más formájú hiteles igazolás, amely mindkét esetben az értékpapírosítási adattárként való nyilvántartásba vétel iránti kérelem napján érvényes;
                        
                     
                           e)
                        
                        
                           az értékpapírosítás típusai (ABCP-ügylet vagy nem ABCP-ügylet), a kockázatátruházási módszerek (hagyományos értékpapírosítás vagy szintetikus értékpapírosítás) és az alapul szolgáló kitettségek típusai (lakóingatlan, kereskedelmi ingatlan, vállalati, lízing, fogyasztói, gépjármű, hitelkártya, egyéb), amelyek vonatkozásában a kérelmező nyilvántartásba vételét kéri;
                        
                     
                           f)
                        
                        
                           a kérelmezőt engedélyezte-e vagy nyilvántartásba vette-e illetékes hatóság abban a tagállamban, ahol székhellyel rendelkezik, és ha igen, az illetékes hatóság neve és az engedélyezéshez vagy nyilvántartásba vételhez kapcsolódó bármely hivatkozási szám;
                        
                     
                           g)
                        
                        
                           a létesítő okirat vagy azzal egyenértékű alapszabályzat és amennyiben szükséges, egyéb alapító dokumentum, amelyből kiderül, hogy a kérelmező alapvető értékpapírosítási szolgáltatásokat fog nyújtani;
                        
                     
                           h)
                        
                        
                           az alapvető értékpapírosítási szolgáltatások kérelmező általi nyújtásával kapcsolatban a megfelelésért felelős személy(ek), vagy egyéb, a kérelmező megfelelésértékeléseiben részt vevő személyzet neve és elérhetősége;
                        
                     
                           i)
                        
                        
                           a kérelem céljából kapcsolatot tartó személy neve és elérhetősége;
                        
                     
                           j)
                        
                        
                           az üzleti terv, ideértve a kérelmező fő üzleti tevékenységeinek helyét;
                        
                     
                           k)
                        
                        
                           a kérelmező által nyújtott vagy nyújtani tervezett kiegészítő értékpapírosítási vagy kiegészítő nem értékpapírosítási szolgáltatások;
                        
                     
                           l)
                        
                        
                           függőben lévő bírósági, közigazgatási, döntőbírósági vagy bármely egyéb peres eljárás – típusától függetlenül –, amelynek a kérelmező részes fele lehet, különösen adó- és fizetésképtelenségi ügyekben és amennyiben jelentős pénzügyi költségek keletkezhetnek vagy hírnévromlás következhet be, illetőleg bármely olyan, már nem függőben lévő eljárás, amely a későbbiekben lényeges hatással lehet az értékpapírosítási adattári költségekre.
                        
                     
            
               (3)   A nyilvántartásba vétel iránti kérelem elbírálása során az ESMA kérésére a kérelmező további információkkal szolgál, amennyiben azokra szükség van annak értékeléséhez, hogy a kérelmező képes-e megfelelni az (EU) 2017/2402 rendelet alkalmazandó követelményeinek, valamint ahhoz, hogy az ESMA alaposan értelmezze és elemezze a benyújtandó vagy a már benyújtott dokumentumokat.
            
            
               (4)   Amennyiben a kérelmező úgy ítéli meg, hogy e rendelet valamely követelménye rá nem alkalmazandó, kérelmében egyértelműen meg kell neveznie azt a követelményt és meg kell indokolnia, hogy a szóban forgó követelmény miért nem alkalmazandó.
            
         
         
            3. cikk
            Szervezeti ábra
            
               (1)   Az értékpapírosítási adattárként történő nyilvántartásba vétel iránti kérelem tartalmaz egy ábrát, amely részletezi a kérelmező szervezeti felépítését, beleértve az esetleges kiegészítő értékpapírosítási szolgáltatások és kiegészítő nem értékpapírosítási szolgáltatások felépítését.
            
            
               (2)   Az (1) bekezdésben említett ábrán szerepelnek minden egyes jelentős feladat esetében a felelős személy személyazonosságára vonatkozó információk, beleértve felső vezetése minden tagjának, valamint azon személyeknek a személyazonosságát, akik az esetleges leányvállalatok és fióktelepek üzleti tevékenységét ténylegesen irányítják.
            
         
         
            4. cikk
            Vállalatirányítás
            
               (1)   Az értékpapírosítási adattárként történő nyilvántartásba vétel iránti kérelem tartalmazza a kérelmező belső vállalatirányítási politikáira és eljárásaira, valamint a felső vezetés, így többek között az igazgatóság, annak nem ügyvezető funkciót betöltő tagjai, továbbá az esetleges bizottságok hatásköreire vonatkozó információkat.
            
            
               (2)   Az (1) bekezdésben említett információk magukban foglalják a felső vezetésre vonatkozó kiválasztási eljárás, kinevezés, teljesítményértékelés és elbocsátás leírását.
            
            
               (3)   Valamely elismert vállalatirányítási magatartási kódex alkalmazása esetén a kérelmező az értékpapírosítási adattárként történő nyilvántartásba vétel iránti kérelemben megnevezi az adott magatartási kódexet, valamint megindokolja azokat a helyzeteket, amikor eltér az említett magatartási kódextől.
            
         
         
            5. cikk
            Belső kontroll
            
               (1)   Az értékpapírosítási adattárként való nyilvántartásba vétel iránti kérelem a kérelmező belső kontrollrendszerére vonatkozó részletes információkat tartalmaz, többek között a megfelelési funkciójára, kockázatértékelésére, a belső kontrollmechanizmusaira és a belső ellenőri feladatkör szabályozására vonatkozó információkat.
            
            
               (2)   Az (1) bekezdésben említett részletes információk magukban foglalják a következőket:
               
                           a)
                        
                        
                           a kérelmező belső kontrollra vonatkozó politikái és az azok következetes és eredményes végrehajtását biztosító eljárások;
                        
                     
                           b)
                        
                        
                           a kérelmező rendszerei megfelelőségének és hatékonyságának nyomon követésére és értékelésére vonatkozó politikák, eljárások és kézikönyvek;
                        
                     
                           c)
                        
                        
                           a kérelmező információfeldolgozási rendszereinek ellenőrzésére és védelmére vonatkozó politikák, eljárások és kézikönyvek;
                        
                     
                           d)
                        
                        
                           a belső kontroll eredményeinek értékeléséért felelős belső szervezeti egységek azonosítása.
                        
                     
            
               (3)   Az értékpapírosítási adattárként történő nyilvántartásba vétel iránti kérelem a kérelmező belső ellenőrzési tevékenységeire vonatkozóan az alábbi információkat tartalmazza:
               
                           a)
                        
                        
                           belső ellenőrzési bizottság megléte esetén annak összetétele, hatáskörei és feladatkörei;
                        
                     
                           b)
                        
                        
                           a belső ellenőrzési funkciójára vonatkozó szabályzat, módszertan, standardok és eljárások;
                        
                     
                           c)
                        
                        
                           annak kifejtése, hogy belső ellenőrzési funkciójának szabályzatát, módszertanát és eljárásait hogyan dolgozzák ki és alkalmazzák, figyelemmel a kérelmező tevékenységeinek, összetettségének és kockázatainak jellegére és mértékére;
                        
                     
                           d)
                        
                        
                           a kérelem dátumát követő három évet felölelő, a belső ellenőrzési bizottságra vonatkozó munkaterv, amely figyelembe veszi a kérelmező tevékenységeinek, összetettségének és kockázatainak jellegét és mértékét.
                        
                     
         
         
            6. cikk
            Összeférhetetlenség
            
               (1)   Az értékpapírosítási adattárként történő nyilvántartásba vétel iránti kérelem a kérelmező által az összeférhetetlenségek kezelése céljából bevezetett politikákat és eljárásokat illetően tartalmazza a következő információkat:
               
                           a)
                        
                        
                           az összeférhetetlenségek haladéktalan azonosítására, kezelésére, felszámolására, enyhítésére és közzétételére vonatkozó politikák és eljárások;
                        
                     
                           b)
                        
                        
                           azon eljárás leírása, amelynek segítségével biztosítják, hogy az érintett személyek tisztában legyenek az a) pontban említett politikákkal és eljárásokkal;
                        
                     
                           c)
                        
                        
                           a kérelmező szervezetén belül a különböző üzleti funkciók között meglévő elkülönítés szintjének és formájának leírása, beleértve a következők leírását:
                           
                                       i.
                                    
                                    
                                       a funkciók közötti információcsere megakadályozása vagy ellenőrzése céljából hozott intézkedések, amennyiben összeférhetetlenség kockázata merülhet fel;
                                    
                                 
                                       ii.
                                    
                                    
                                       azok felügyelete, akiknek fő feladatai olyan érdekeket érintenek, amelyek potenciálisan ütköznek valamely ügyfél érdekeivel;
                                    
                                 
                     
                           d)
                        
                        
                           az összeférhetetlenségek kezelésére vonatkozóan az a) pontban említett politikák és eljárások, valamint a b) pontban említett eljárás követésének biztosítása céljából bevezetett egyéb intézkedések és kontrollok.
                        
                     
            
               (2)   Az értékpapírosítási adattárként történő nyilvántartásba vétel iránti kérelem a kérelem benyújtásának időpontjában naprakész jegyzéket tartalmaz a kérelmező által nyújtott vagy kapott alapvető vagy kiegészítő értékpapírosítási szolgáltatások, valamint kiegészítő nem értékpapírosítási szolgáltatások kapcsán fennálló vagy potenciális lényeges összeférhetetlenségekről, és egy leírást arról, hogy ezeket az összeférhetetlenségeket hogyan kezelik vagy fogják kezelni. A jegyzék tartalmazza a következő helyzetekből eredő összeférhetetlenségeket:
               
                           a)
                        
                        
                           azok a helyzetek, amelyekben a kérelmező az ügyfél kárára pénzügyi nyereséghez juthat vagy pénzügyi veszteséget kerülhet el;
                        
                     
                           b)
                        
                        
                           azok a helyzetek, amelyekben a kérelmező érdekelt lehet az ügyfélnek nyújtott szolgáltatás eredményében, és ez az érdek különbözik az ügyfél eredményhez fűződő érdekétől;
                        
                     
                           c)
                        
                        
                           azok a helyzetek, amelyekben a kérelmező ösztönzéssel rendelkezhet arra, hogy a saját érdekét vagy egy másik felhasználó vagy felhasználói csoport érdekét a szolgáltatást igénybe vevő ügyfél érdekei elé helyezze;
                        
                     
                           d)
                        
                        
                           azok a helyzetek, amelyekben a kérelmező az ügyféltől eltérő személytől az ügyfélnek nyújtott szolgáltatással kapcsolatban pénz, termékek vagy szolgáltatások formájában ösztönzőket kap vagy kaphat, kivéve a szolgáltatásért kapott jutalék vagy díj által nyújtott ösztönzőket.
                        
                     
            
               (3)   Amennyiben a kérelmező egy csoport részét képezi, a jegyzék tartalmazza az ehhez a csoporthoz tartozó más vállalkozások kapcsán fennálló vagy potenciális összeférhetetlenségeket és azok kezelésének és enyhítésének módját is.
            
         
         
            7. cikk
            Az értékpapírosítási adattár tulajdonlása
            
               (1)   Az értékpapírosítási adattárként történő nyilvántartásba vétel iránti kérelem tartalmazza a következőket:
               
                           a)
                        
                        
                           azon személyek vagy szervezetek nevének a jegyzéke, amelyek közvetlenül vagy közvetve a kérelmező tőkéje vagy szavazati jogai legalább 5 %-át birtokolják, illetve akik részesedésük által a kérelmező irányítására jelentős befolyást gyakorolhatnak;
                        
                     
                           b)
                        
                        
                           azoknak a vállalkozásoknak a jegyzéke, amelyekben az a) pontban említett személyek a tőke vagy a szavazati jogok legalább 5 %-át birtokolják, illetve amely vállalkozások irányítására ezek a személyek jelentős befolyást gyakorolnak.
                        
                     
            
               (2)   Amennyiben a kérelmező anyavállalattal vagy legfelső szintű anyavállalattal rendelkezik:
               
                           a)
                        
                        
                           megadja az anyavállalat vagy legfelső szintű anyavállalat Globális Jogalany-azonosító Alapítványnál nyilvántartásba vett jogalany-azonosító kódját, valamint a hivatalos címét;
                        
                     
                           b)
                        
                        
                           feltünteti, hogy az anyavállalat vagy legfelső szintű anyavállalat rendelkezik-e engedéllyel, szerepel-e a nyilvántartásban és felügyelet alá tartozik-e, és amennyiben igen, megadja az esetleges hivatkozási számokat és a felelős felügyeleti hatóság nevét.
                        
                     
         
         
            8. cikk
            A tulajdonosi kapcsolatokat bemutató ábra
            
               (1)   Az értékpapírosítási adattárként történő nyilvántartásba vétel iránti kérelem tartalmazza a kérelmező csoportján belüli tulajdonosi kapcsolatokat bemutató ábrát, beleértve a legfelső szintű anyavállalat, az anyavállalat, a leányvállalatok és az esetleges kapcsolt szervezetek vagy fióktelepek közötti kapcsolatokat.
            
            
               (2)   Az (1) bekezdésben említett ábrán a vállalkozások teljes nevük, jogállásuk, hivatalos címük és a Globális Jogalany-azonosító Alapítványnál nyilvántartásba vett jogalany-azonosítójuk megadásával szerepelnek.
            
         
         
            9. cikk
            Politikák és eljárások
            Az értékpapírosítási adattárként történő nyilvántartásba vétel iránti kérelem részeként benyújtandó politikák és eljárások tartalmazzák a következőket:
            
                        a)
                     
                     
                        bizonyíték arra, hogy az igazgatóság jóváhagyja a politikákat, a felső vezetés pedig jóváhagyja az eljárásokat, és felelős az említett politikák és eljárások végrehajtásáért és fenntartásáért;
                     
                  
                        b)
                     
                     
                        annak leírása, hogy a kérelmező szervezetén belül hogyan adnak tájékoztatást az említett politikákról és eljárásokról, hogyan biztosítják a politikáknak és eljárásoknak való megfelelést és követik azt nyomon napi szinten, valamint ki felelős az említett politikáknak és eljárásoknak való megfelelésért;
                     
                  
                        c)
                     
                     
                        bármilyen feljegyzés, amelyből kiderül, hogy a személyzet tagjai és a személyzet kiszervezési megállapodás keretében tevékenykedő tagjai tisztában vannak az említett politikákkal és eljárásokkal;
                     
                  
                        d)
                     
                     
                        az említett politikák és eljárások megsértésekor alkalmazandó intézkedések leírása;
                     
                  
                        e)
                     
                     
                        a politikák vagy eljárások lényeges, adott esetben a nyilvántartásba vételhez kapcsolódó feltételek teljesülésének meghiúsulását eredményező esetleges megsértése esetén az ESMA értesítésére szolgáló eljárás leírása;
                     
                  
                        f)
                     
                     
                        a kérelmező információtechnológiai rendszereinek bármely tervezett lényeges változtatása esetén az ESMA azonnali, a változtatás végrehajtását megelőző értesítésére szolgáló intézkedések leírása.
                     
                  
         
            10. cikk
            A jogszabályi rendelkezések tiszteletben tartása
            Az értékpapírosítási adattárként történő nyilvántartásba vétel iránti kérelem a kérelmezőnek az (EU) 2017/2402 rendeletnek való megfelelés biztosítására irányuló politikáira és eljárásaira vonatkozóan tartalmazza a következőket:
            
                        a)
                     
                     
                        a megfeleléséért felelős személyek vagy egyéb, a megfelelésértékelésekben részt vevő személyzet szerepének leírása, egyebek mellett annak leírása, miként biztosított a megfelelési funkció függetlensége a tevékenység többi részétől;
                     
                  
                        b)
                     
                     
                        a belső politikák és eljárások, amelyek azt hivatottak biztosítani, hogy a kérelmező, a vezetőket és alkalmazottakat is beleértve, megfeleljen az (EU) 2017/2402 rendeletnek, egyebek mellett az igazgatóság és a felső vezetés szerepének leírása;
                     
                  
                        c)
                     
                     
                        amennyiben rendelkezésre áll, az (EU) 2017/2402 rendeletnek való megfelelésről szóló legfrissebb belső jelentés, amelyet a kérelmező szervezetén belül az ilyen megfeleléséért felelős személyek vagy egyéb, az ilyen megfelelésértékelésekben részt vevő személyzet készítettek.
                     
                  
         
            11. cikk
            Személyzeti politika és eljárások
            Az értékpapírosítási adattárként való nyilvántartásba vétel iránti kérelem tartalmazza a következőket:
            
                        a)
                     
                     
                        a felső vezetésre, az igazgatósági tagokra és a kérelmező kockázati és kontrollfunkcióiban alkalmazott személyzetre vonatkozó javadalmazási politika másolata;
                     
                  
                        b)
                     
                     
                        az egyes munkavállalóktól való túlzott függéssel összefüggő kockázatok csökkentésére irányuló, a kérelmező által bevezetett intézkedések leírása.
                     
                  
         
            12. cikk
            A kérelmező személyzetének az alapvető értékpapírosítási szolgáltatások nyújtásában részt vevő tagjaira vonatkozó információk
            Az értékpapírosítási adattárként való nyilvántartásba vétel iránti kérelem a kérelmező személyzetének az alapvető értékpapírosítási szolgáltatások nyújtásában részt vevő tagjaira vonatkozóan tartalmazza a következő információkat:
            
                        a)
                     
                     
                        a személyzet kérelmező által közvetlenül alkalmazott tagjainak általános jegyzéke, egyebek mellett a feladataikkal és az adott feladathoz tartozó képesítésekkel;
                     
                  
                        b)
                     
                     
                        az alapvető értékpapírosítási szolgáltatások nyújtása céljából közvetlenül alkalmazott információtechnológiai személyzet részletes ismertetése, ideértve az egyes személyek feladatait és képesítéseit;
                     
                  
                        c)
                     
                     
                        a belső ellenőrzésért, belső kontrollokért, a megfelelésért, kockázatértékelésért és a belső felülvizsgálatért felelős minden egyes személy feladatainak és képesítéseinek leírása;
                     
                  
                        d)
                     
                     
                        a személyzet tagjainak és a személyzet kiszervezési megállapodás keretében tevékenykedő tagjainak személyazonossága;
                     
                  
                        e)
                     
                     
                        a kérelmező politikáira és eljárásaira, valamint az értékpapírosítási adattári tevékenységére vonatkozóan a személyzet tagjainak tartott képzés ismertetése, ideértve az alapvető értékpapírosítási szolgáltatások nyújtása tekintetében a személyzet tagjaitól megkövetelt bármely vizsgát vagy egyéb formális értékelést.
                     
                  Az első bekezdés b) pontjában említett leírás írásos bizonyítékot tartalmaz az információtechnológiai ügyekért felelős személyzet legalább egy tagjának információtechnológiai tapasztalatáról.
         
         
            13. cikk
            Pénzügyi beszámolók és üzleti tervek
            
               (1)   Az értékpapírosítási adattárként való nyilvántartásba vétel iránti kérelem tartalmazza a következő pénzügyi információkat:
               
                           a)
                        
                        
                           a kérelmező teljes pénzügyi kimutatásai, amelyek a következők valamelyikével összhangban készültek:
                           
                                       i.
                                    
                                    
                                       az 1606/2002/EK európai parlamenti és tanácsi rendelet (5) 3. cikkének megfelelően elfogadott nemzetközi standardok;
                                    
                                 
                                       ii.
                                    
                                    
                                       a kérelmező székhelye szerinti tagállam nemzeti számviteli standardjai a 2013/34/EU európai parlamenti és tanácsi irányelvben (6) előírtak szerint;
                                    
                                 
                     
                           b)
                        
                        
                           ha a kérelmező pénzügyi kimutatásai a 2006/43/EK európai parlamenti és tanácsi irányelv (7) 2. cikkének 1. pontja értelmében vett jogszabály szerint engedélyezett könyvvizsgálat hatálya alá tartoznak, a pénzügyi kimutatásoknak az éves és konszolidált pénzügyi kimutatásokra vonatkozó könyvvizsgálói jelentést is tartalmazniuk kell;
                        
                     
                           c)
                        
                        
                           ha a kérelmező könyvvizsgálat alatt áll, a külső könyvvizsgáló neve és nemzeti nyilvántartási száma.
                        
                     
            
               (2)   Amennyiben nem állnak rendelkezésre az (1) bekezdésben említett pénzügyi információk, az értékpapírosítási adattárként történő nyilvántartásba vétel iránti kérelem a kérelmezőre vonatkozóan tartalmazza a következő információkat:
               
                           a)
                        
                        
                           a megfelelő forrásokat és az értékpapírosítási adattárként történő nyilvántartásba vételt követő hat hónapon belül várt üzleti helyzetet bemutató pro forma nyilatkozat;
                        
                     
                           b)
                        
                        
                           évközi pénzügyi beszámoló, amennyiben a pénzügyi kimutatások még nem állnak rendelkezésre az (1) bekezdésben meghatározott jogi aktusok keretében előírt időszak vonatkozásában;
                        
                     
                           c)
                        
                        
                           a pénzügyi helyzetre vonatkozó kimutatás, például mérleg, eredménykimutatás, a saját tőke és a pénzforgalom változásai, a számviteli politikák összefoglalása és egyéb magyarázó megjegyzések, amelyeket az (1) bekezdésben meghatározott jogi aktusok előírnak.
                        
                     
            
               (3)   Az értékpapírosítási adattárként való nyilvántartásba vétel iránti kérelem tartalmaz egy pénzügyi üzleti tervet, amely az alapvető értékpapírosítási szolgáltatások tekintetében különböző üzleti forgatókönyveket foglal magában egy legalább hároméves referencia-időszakra vonatkozóan, és az egyes forgatókönyvek tekintetében tartalmazza a következő információkat:
               
                           a)
                        
                        
                           a kérelmező által nyújtott szolgáltatások következő kategóriáiból várt bevétel, az egyes kategóriák szerint külön feltüntetve:
                           
                                       i.
                                    
                                    
                                       alapvető értékpapírosítási szolgáltatások;
                                    
                                 
                                       ii.
                                    
                                    
                                       kiegészítő értékpapírosítási szolgáltatások;
                                    
                                 
                                       iii.
                                    
                                    
                                       a származtatott ügyletek adatainak központosított gyűjtését és kezelését célzó alapvető kereskedési adattári szolgáltatások a 648/2012/EU rendelet értelmében;
                                    
                                 
                                       iv.
                                    
                                    
                                       a származtatott ügyletek adatainak központosított gyűjtéséhez és kezeléséhez közvetlenül kapcsolódó, és abból eredő kiegészítő kereskedési adattári szolgáltatások a 648/2012/EU rendelet értelmében;
                                    
                                 
                                       v.
                                    
                                    
                                       az értékpapír-finanszírozási ügyletek adatainak központosított gyűjtését és kezelését célzó alapvető kereskedési adattári szolgáltatások az (EU) 2015/2365 rendelet értelmében;
                                    
                                 
                                       vi.
                                    
                                    
                                       az értékpapír-finanszírozási ügyletek adatainak központosított gyűjtéséhez és kezeléséhez közvetlenül kapcsolódó, és abból eredő kiegészítő kereskedési adattári szolgáltatások az (EU) 2015/2365 rendelet értelmében;
                                    
                                 
                                       vii.
                                    
                                    
                                       kombinált kiegészítő szolgáltatások, amelyek a szolgáltatások következő kombinációihoz közvetlenül kapcsolódnak és azokból erednek:
                                       
                                                   —
                                                
                                                
                                                   mind alapvető értékpapírosítási szolgáltatások, mind a származtatott ügyletek adatainak központosított gyűjtését és kezelését célzó alapvető kereskedési adattári szolgáltatások a 648/2012/EU rendelet értelmében;
                                                
                                             
                                                   —
                                                
                                                
                                                   mind alapvető értékpapírosítási szolgáltatások, mind az értékpapír-finanszírozási ügyletek adatainak központosított gyűjtését és kezelését célzó alapvető kereskedési adattári szolgáltatások az (EU) 2015/2365 rendelet értelmében;
                                                
                                             
                                                   —
                                                
                                                
                                                   mind a származtatott ügyletek adatainak központosított gyűjtését és kezelését célzó alapvető kereskedési adattári szolgáltatások a 648/2012/EU rendelet értelmében, mind az értékpapír-finanszírozási ügyletek adatainak központosított gyűjtését és kezelését célzó alapvető kereskedési adattári szolgáltatások az (EU) 2015/2365 rendelet értelmében;
                                                
                                             
                                 
                                       viii.
                                    
                                    
                                       azok az – akár az Unióban, akár nem ott nyújtott – kiegészítő nem értékpapírosítási szolgáltatások, amelyek hatóság általi nyilvántartásba vétel és felügyelet hatálya alá tartoznak;
                                    
                                 
                     
                           b)
                        
                        
                           azon értékpapírosítási ügyletek száma, amelyeket a kérelmező várakozásai szerint az (EU) 2017/2402 rendelet 17. cikkének (1) bekezdésében felsorolt felhasználók rendelkezésére bocsátanak;
                        
                     
                           c)
                        
                        
                           az alapvető értékpapírosítási szolgáltatások nyújtásának állandó és változó költségei.
                        
                     A pénzügyi üzleti tervben felvázolt különböző üzleti forgatókönyvek tartalmaznak egy bevételi alapforgatókönyvet, a bevételi alapforgatókönyvtől való legalább 20 %-os pozitív és negatív eltérést, valamint az értékpapírosítási ügyletek pénzügyi üzleti tervben megjelölt, alapként várt számától való legalább 20 %-os pozitív és negatív eltérést.
            
            
               (4)   Az értékpapírosítási adattárként történő nyilvántartásba vétel iránti kérelem tartalmazza az esetleges anyavállalat auditált éves pénzügyi kimutatásait a kérelem dátumát megelőző három pénzügyi év vonatkozásában, ha rendelkezésre állnak.
            
            
               (5)   Az értékpapírosítási adattárként történő nyilvántartásba vétel iránti kérelem a kérelmezővel kapcsolatban tartalmazza a következő információkat:
               
                           a)
                        
                        
                           leányvállalatok jövőbeni alapítására vonatkozó tervek ismertetése, a leányvállalatok helyszíneinek megjelölésével;
                        
                     
                           b)
                        
                        
                           a tervezett üzleti tevékenységek leírása, beleértve az esetleges leányvállalatok vagy fióktelepek üzleti tevékenységét.
                        
                     
         
         
            14. cikk
            Információtechnológiai erőforrások
            Az értékpapírosítási adattárként történő nyilvántartásba vétel iránti kérelem a következő információkat tartalmazza az információtechnológiai erőforrásokról:
            
                        a)
                     
                     
                        a kérelmező által az alapvető értékpapírosítási szolgáltatások nyújtásához használt információtechnológiai rendszer részletes leírása, beleértve annak leírását, hogy a 2. cikk (2) bekezdésének e) pontjában említett értékpapírosítások és alapul szolgáló kitettségek mely típusához mely információtechnológiai rendszert fogják használni;
                     
                  
                        b)
                     
                     
                        a vonatkozó üzleti követelmények, a funkcionális és technikai specifikációk, a tárolókapacitás, a rendszer méretezhetősége (mind a funkciói ellátása, mind a feldolgozandó információk és a hozzáférési kérelmek megnövekedésének kezelése tekintetében), az (EU) 2020/1229 felhatalmazáson alapuló bizottsági rendeletnek (8) megfelelően benyújtott adatok nagyságának maximális határai, a rendszer felépítése és technikai kialakítása, az adatmodellek és adatáramlások, valamint a műveletek, adminisztratív eljárások és a kézikönyvek;
                     
                  
                        c)
                     
                     
                        a kérelmező által a felhasználóknak történő szolgáltatásnyújtás érdekében kifejlesztett felhasználói eszközök részletes leírása;
                     
                  
                        d)
                     
                     
                        a kérelmező információtechnológiai erőforrásaival kapcsolatos beruházási és megújítási politikák és eljárások, beleértve a kérelmező rendszereinek felülvizsgálati és fejlesztési ciklusát, valamint a verziószámozási és tesztelési politikákat;
                     
                  
                        e)
                     
                     
                        azt részletesen kifejtő dokumentum, hogy a kérelmező hogyan alkalmazta XML (bővíthető jelölőnyelv) séma segítségével az (EU) 2020/1225 bizottsági végrehajtási rendelet (9) mellékleteiben, az (EU) 2020/1227 végrehajtási rendelet (10) mellékleteiben meghatározott adatszolgáltatási adatlapokat vagy bármely további XML-üzenetet, az ESMA által rendelkezésre bocsátott specifikációk felhasználásával;
                     
                  
                        f)
                     
                     
                        az (EU) 2020/1225 végrehajtási rendelet mellékleteiben meghatározott adatszolgáltatási adatlapok változásainak kezelésére szolgáló politikák és eljárások.
                     
                  
         
            15. cikk
            Az információk gyűjtését és rendelkezésre állását szolgáló mechanizmusok
            
               (1)   Az értékpapírosítási adattárként történő nyilvántartásba vétel iránti kérelem tartalmazza a következőket:
               
                           a)
                        
                        
                           azon eljárás, valamint erőforrások, módszerek és csatornák részletes leírása, amelyeket a kérelmező alkalmazni fog annak biztosítására, hogy az adatokat időben, strukturált és átfogó módon összegyűjtse az adatszolgáltató szervezetektől, ideértve adott esetben az adatszolgáltató szervezetek rendelkezésére bocsátandó adatszolgáltatási kézikönyv másolatát;
                        
                     
                           b)
                        
                        
                           azon erőforrások, módszerek és csatornák leírása, amelyeket a kérelmező alkalmazni fog, hogy biztosítsa az (EU) 2020/1224 felhatalmazáson alapuló bizottsági rendelet (11) 2–8. cikkében említett információkhoz való közvetlen és azonnali hozzáférést az (EU) 2017/2402 rendelet 17. cikkének (1) bekezdésében felsorolt szervezetek számára, ideértve adott esetben az ilyen hozzáférés megszerzéséhez szükséges felhasználói kézikönyv és belső eljárások másolatát;
                        
                     
                           c)
                        
                        
                           azon eljárások leírása, amelyeket a kérelmező az (EU) 2020/1229 felhatalmazáson alapuló rendelet 3. cikkében említett, az adatok hiánytalanságára vonatkozó pontszám kiszámításához alkalmazni fog, valamint azon erőforrások, módszerek és csatornák leírása, amelyeket a kérelmező alkalmazni fog, hogy biztosítsa az (EU) 2017/2402 rendelet 17. cikkének (1) bekezdésében felsorolt szervezetek számára az említett adathiánytalansági pontszámokhoz való közvetlen és azonnali hozzáférést az említett rendeletnek megfelelően, ideértve adott esetben az ilyen hozzáférés megszerzéséhez szükséges felhasználói kézikönyv és belső eljárások másolatát.
                        
                     
            
               (2)   Az (1) bekezdés a) pontjában említett részletes leírás:
               
                           a)
                        
                        
                           különbséget tesz az automatizált és a manuális erőforrások, módszerek és csatornák között;
                        
                     
                           b)
                        
                        
                           ha az erőforrások, módszerek vagy csatornák bármelyike manuális:
                           
                                       i.
                                    
                                    
                                       leírja, hogy a szóban forgó erőforrások, módszerek vagy csatornák hogyan méretezhetők az e rendelet 14. cikkének b) pontjában említetteknek megfelelően;
                                    
                                 
                                       ii.
                                    
                                    
                                       leírja a kérelmező által annak biztosítása érdekében bevezetett konkrét eljárásokat, hogy a szóban forgó erőforrások, módszerek és csatornák megfeleljenek e rendelet 24. cikkének.
                                    
                                 
                     
         
         
            16. cikk
            Kiegészítő szolgáltatások
            Amennyiben az értékpapírosítási adattárként való nyilvántartásba vételt kérelmező, a kérelmező csoportján belüli vállalkozás vagy egy olyan vállalkozás, amellyel a kérelmező megállapodást kötött alapvető értékpapírosítási szolgáltatásokkal kapcsolatban, kiegészítő értékpapírosítási szolgáltatásokat vagy kiegészítő nem értékpapírosítási szolgáltatásokat nyújt, vagy nyújtását tervezi, a nyilvántartásba vétel iránti kérelem tartalmazza a következőket:
            
                        a)
                     
                     
                        azon kiegészítő értékpapírosítási szolgáltatások vagy kiegészítő nem értékpapírosítási szolgáltatások leírása, amelyeket a kérelmező vagy a csoportján belüli vállalkozás nyújt vagy nyújtani tervez, valamint azon megállapodások leírása, amelyeket a kérelmező adott esetben ilyen szolgáltatásokat nyújtó vállalkozásokkal kötött, továbbá e megállapodások másolatai;
                     
                  
                        b)
                     
                     
                        azon eljárások és politikák, amelyek az erőforrások, rendszerek, információk és eljárások tekintetében biztosítják a kérelmező alapvető értékpapírosítási szolgáltatásai és esetleges kiegészítő értékpapírosítási vagy kiegészítő nem értékpapírosítási szolgáltatásai közötti operatív elkülönítés szükséges szintjét, tekintet nélkül arra, hogy a szolgáltatást a kérelmező, a csoportján belüli vállalkozás vagy bármely olyan vállalkozás nyújtja, amellyel megállapodást kötött.
                     
                  
         
            17. cikk
            Felső vezetés és igazgatósági tagok
            Az értékpapírosítási adattárként történő nyilvántartásba vétel iránti kérelem a felső vezetés minden egyes tagjára vonatkozóan tartalmazza a következő információkat:
            
                        a)
                     
                     
                        a tag önéletrajzának másolata, beleértve a következő információkat, amennyiben azok relevánsak annak értékeléséhez, hogy a tag tapasztalatai és ismeretei megfelelőek-e a feladatai ellátásához:
                        
                                    i.
                                 
                                 
                                    a tag felsőfokú tanulmányainak áttekintése;
                                 
                              
                                    ii.
                                 
                                 
                                    a tag munkatapasztalata a dátumokkal, a betöltött pozíciók megnevezése és az ellátott feladatkör ismertetése;
                                 
                              
                                    iii.
                                 
                                 
                                    a tag által megszerzett szakmai képesítések, beleértve az adott képesítés megszerzésének időpontját és adott esetben a releváns szakmai testületekben való tagságot;
                                 
                              
                  
                        b)
                     
                     
                        értékpapírosítási ügyek, valamint az információtechnológiai irányítás, műveletek és fejlesztés terén meglévő ismeretekre és tapasztalatra vonatkozó részletes információk;
                     
                  
                        c)
                     
                     
                        pénzügyi vagy adatszolgáltatások nyújtásával vagy csalással, illetve sikkasztással kapcsolatban hozott, esetleges büntetőjogi felelősséget megállapító ítélet részletes leírása, mindenekelőtt hivatalos okmány formájában, amennyiben létezik ilyen az adott tagállamban;
                     
                  
                        d)
                     
                     
                        a tag által aláírt nyilatkozat arról, hogy:
                        
                                    i.
                                 
                                 
                                    hoztak-e már ellene pénzügyi vagy adatszolgáltatások nyújtásával, illetőleg csalással vagy sikkasztással kapcsolatos bűncselekmény miatti, jogerős ítéletet;
                                 
                              
                                    ii.
                                 
                                 
                                    hoztak-e ellene elmarasztaló ítéletet szabályozó hatóság vagy kormányzati szerv, illetve ügynökség által indított fegyelmi eljárásban, vagy van-e ellene folyamatban ilyen eljárás;
                                 
                              
                                    iii.
                                 
                                 
                                    hoztak-e ellene elmarasztaló ítéletet pénzügyi vagy adatszolgáltatások nyújtásával, szabálytalansággal vagy valamely vállalkozás irányítását érintő csalással kapcsolatban indított polgári jogi eljárásban;
                                 
                              
                                    iv.
                                 
                                 
                                    részt vett-e olyan vállalkozás igazgatóságában vagy felső vezetésében, amelynek nyilvántartásba vételét vagy engedélyét valamely szabályozó hatóság visszavonta;
                                 
                              
                                    v.
                                 
                                 
                                    utasították-e el a valamely szabályozó hatóság általi nyilvántartásba vételhez vagy engedélyezéshez kötött tevékenység folytatására vonatkozó kérelmét;
                                 
                              
                                    vi.
                                 
                                 
                                    részt vett-e olyan vállalkozás igazgatóságában vagy felső vezetésében, amely ellen a tag és a vállalkozás között fennálló kapcsolat idején, vagy a tag és a vállalkozás között fennálló kapcsolat megszűnését követő egy éven belül fizetésképtelenségi vagy felszámolási eljárás indult;
                                 
                              
                                    vii.
                                 
                                 
                                    részt vett-e olyan vállalkozás igazgatóságában vagy felső vezetésében, amely ellen valamely szabályozó hatóság elmarasztaló ítéletet hozott vagy szankciót vezetett be;
                                 
                              
                                    viii.
                                 
                                 
                                    sújtotta-e valamely kormányzati szerv, szabályozó hatóság vagy szakmai szervezet egyéb büntetéssel, felfüggesztéssel, kizárással vagy esetleges egyéb szankcióval csalással, sikkasztással, illetőleg pénzügyi vagy adatszolgáltatások nyújtásával kapcsolatos esetek miatt;
                                 
                              
                                    ix.
                                 
                                 
                                    mulasztás vagy jogsértés következtében eltiltották-e a tagot igazgatói vagy bármely vezetői tevékenység gyakorlásától, vagy elbocsátották-e a vállalkozással fennálló munkaviszonyából vagy felmentették-e egyéb tisztségéből;
                                 
                              
                  
                        e)
                     
                     
                        nyilatkozat az esetleges összeférhetetlenségekről, amelyet a tag feladatai ellátása során tapasztalhat, valamint azok kezelésének módja.
                     
                  
         
            18. cikk
            A hozzáférési szabályok átláthatósága
            
               (1)   Az értékpapírosítási adattárként történő nyilvántartásba vétel iránti kérelem tartalmazza a következőket:
               
                           a)
                        
                        
                           azok a politikák és eljárások, amelyek alapján a különböző típusú felhasználók jelentik és elérik az értékpapírosítási adattárban központosítva gyűjtött, előállított és kezelt információkat, beleértve azokat a folyamatokat, amelyekkel a felhasználók elérhetik, megtekinthetik, lekérhetik vagy módosíthatják az értékpapírosítási adattár által kezelt információkat, valamint ideértve az értékpapírosítási adattárhoz hozzáférő felhasználók személyazonosságának hitelesítésére használt eljárásokat;
                        
                     
                           b)
                        
                        
                           a különböző típusú felhasználók értékpapírosítási adattár által kezelt információkkal kapcsolatos jogait és kötelezettségeit meghatározó feltételek másolata;
                        
                     
                           c)
                        
                        
                           a felhasználók rendelkezésére álló különböző hozzáférési kategóriák leírása;
                        
                     
                           d)
                        
                        
                           azon hozzáférési politikák és eljárások részletes leírása, amelyek biztosítják, hogy a felhasználók megkülönböztetésmentes hozzáféréssel rendelkezzenek az értékpapírosítási adattár által kezelt információkhoz, beleértve:
                           
                                       i.
                                    
                                    
                                       az esetleges hozzáférési korlátozásokat;
                                    
                                 
                                       ii.
                                    
                                    
                                       a különböző adatszolgáltató szervezetekre és az (EU) 2017/2402 rendelet 17. cikkének (1) bekezdésében felsorolt különböző szervezetekre vonatkozó hozzáférési feltételek vagy korlátozások eltéréseit;
                                    
                                 
                                       iii.
                                    
                                    
                                       azt, hogy a hozzáférési politikák és eljárások hogyan biztosítják, hogy a hozzáférés a lehető legkevésbé legyen korlátozott, és mely eljárások léteznek a korlátozások vagy a hozzáférés megtagadásának megkérdőjelezésére és visszafordítására;
                                    
                                 
                     
                           e)
                        
                        
                           a hozzáférésre vonatkozó politikák és eljárások részletes leírása, amelyek alapján egyéb szolgáltatók megkülönböztetésmentes hozzáféréssel rendelkeznek az értékpapírosítási adattár által kezelt információkhoz, amennyiben az érintett adatszolgáltató szervezet ahhoz írásbeli, önkéntes és visszavonható hozzájárulását adta, beleértve;
                           
                                       i.
                                    
                                    
                                       az esetleges hozzáférési korlátozásokat;
                                    
                                 
                                       ii.
                                    
                                    
                                       a hozzáférési feltételek és korlátozások eltéréseit;
                                    
                                 
                                       iii.
                                    
                                    
                                       azt, hogy a hozzáférési politikák és eljárások hogyan biztosítják, hogy a hozzáférés a lehető legkevésbé legyen korlátozott, és mely eljárások léteznek a korlátozások vagy a hozzáférés megtagadásának megkérdőjelezésére és visszafordítására;
                                    
                                 
                     
                           f)
                        
                        
                           azon csatornák és mechanizmusok leírása, amelyek azoknak az eljárásoknak a potenciális és tényleges felhasználók számára való nyilvánosságra hozatalára szolgálnak, amelyek révén ezek a felhasználók végső soron hozzáférhetnek az értékpapírosítási adattár által kezelt információkhoz, továbbá azoknak az eljárásoknak a potenciális és tényleges adatszolgáltató szervezetek számára való nyilvánosságra hozatalára szolgálnak, amelyek révén végső soron rendelkezésre bocsáthatják az információkat a kérelmezőn keresztül.
                        
                     
            
               (2)   Az (1) bekezdés a)–d) pontjában említett információkat a következő felhasználókategóriák mindegyikére vonatkozóan meg kell adni:
               
                           a)
                        
                        
                           személyzet és a kérelmezőhöz kapcsolódó egyéb alkalmazottak, ugyanazon a csoporton belül is;
                        
                     
                           b)
                        
                        
                           értékpapírosítást kezdeményezők, szponzorok és különleges célú gazdasági egységek (egyetlen kategóriaként);
                        
                     
                           c)
                        
                        
                           az (EU) 2017/2402 rendelet 17. cikkének (1) bekezdésében felsorolt szervezetek;
                        
                     
                           d)
                        
                        
                           egyéb szolgáltatók;
                        
                     
                           e)
                        
                        
                           a kérelmező által meghatározott minden egyéb felhasználókategória (minden egyes ilyen kategóriára külön kell megadni az információkat).
                        
                     
         
         
            19. cikk
            Az árpolitika átláthatósága
            Az értékpapírosítási adattárként történő nyilvántartásba vétel iránti kérelem tartalmazza a következők leírását:
            
                        a)
                     
                     
                        a kérelmező árpolitikája, ideértve a meglévő árengedményeket, kedvezményeket, valamint e csökkentések igénybevételének feltételeit;
                     
                  
                        b)
                     
                     
                        a kérelmező alapvető és kiegészítő értékpapírosítási szolgáltatások nyújtásáért felszámolt díjainak szerkezete, beleértve az egyes szolgáltatások becsült költségét, továbbá a kérelmezőnél az alapvető értékpapírosítási szolgáltatások és a kiegészítő értékpapírosítási szolgáltatások nyújtása során esetleg felmerülő külön költségek elszámolására alkalmazott módszerek részleteit, valamint a kérelmező által az információknak másik értékpapírosítási adattárhoz való továbbításáért és másik értékpapírosítási adattárból továbbított információk fogadásáért felszámított díjak;
                     
                  
                        c)
                     
                     
                        a kérelmező által az a) és b) pontban említett információk nyilvánosan elérhetővé tételéhez használt módszerek, beleértve az alapvető értékpapírosítási szolgáltatások és – ha nyújtanak ilyeneket – kiegészítő értékpapírosítási szolgáltatások szerint elkülönített díjszerkezet másolatát.
                     
                  
         
            20. cikk
            Működési kockázat
            
               (1)   Az értékpapírosítási adattárként történő nyilvántartásba vétel iránti kérelem tartalmazza a következőket:
               
                           a)
                        
                        
                           a működési kockázat és bármely egyéb, a kérelmezőt érintő lényeges kockázat azonosítására és csökkentésére rendelkezésre álló erőforrások és kialakított eljárások részletes leírása, ideértve a vonatkozó politikák, módszerek, belső eljárások és e célból összeállított kézikönyvek másolatát is;
                        
                     
                           b)
                        
                        
                           az alapvető értékpapírosítási szolgáltatások nyújtásának folyamatos működés melletti folytatása érdekében a potenciális általános üzleti veszteségek fedezésére saját tőkéből finanszírozott likvid nettó eszközök leírása;
                        
                     
                           c)
                        
                        
                           annak értékelése, hogy elegendőek-e a kérelmező pénzügyi forrásai a felszámolás vagy a kritikus működési folyamatok és szolgáltatások átszervezése során felmerülő működési költségek legalább kilenc hónapig tartó fedezésére;
                        
                     
                           d)
                        
                        
                           a kérelmező üzletmenet-folytonossági terve és a terv frissítésére vonatkozó politika leírása, beleértve a következőket:
                           
                                       i.
                                    
                                    
                                       valamennyi üzleti folyamat, erőforrás, eszkalációs eljárás és kapcsolódó rendszer, amely elengedhetetlen a kérelmező alapvető értékpapírosítási szolgáltatásainak biztosításához, ideértve bármely releváns kiszervezett szolgáltatást, valamint a kérelmező e folyamatok folytonosságára irányuló stratégiája, politikája és célkitűzései;
                                    
                                 
                                       ii.
                                    
                                    
                                       az egyéb pénzügyi piaci infrastruktúra-szolgáltatókkal, többek között egyéb értékpapírosítási adattárakkal fennálló megállapodások;
                                    
                                 
                                       iii.
                                    
                                    
                                       a kritikus funkciók vonatkozásában a minimális szolgáltatási szint biztosítását szolgáló intézkedések és e funkciók helyreállításának becsült időigénye;
                                    
                                 
                                       iv.
                                    
                                    
                                       az üzleti folyamatok és rendszerek elfogadható maximális helyreállítási ideje, figyelembe véve az (EU) 2017/2402 rendelet 7. cikkének (1) bekezdésében meghatározott adatszolgáltatási határidőket és azon információmennyiséget, amelyet a kérelmezőnek az adott negyedéves időszakon belül fel kell dolgoznia;
                                    
                                 
                                       v.
                                    
                                    
                                       az események rögzítésére és a felülvizsgálatokra vonatkozó eljárások;
                                    
                                 
                                       vi.
                                    
                                    
                                       periodikus tesztprogram, amely biztosítja, hogy többek között a rendszerhibákat, a természeti katasztrófákat, a kommunikációs zavarokat, a kulcsfontosságú alkalmazottak hiányát és a szokásosan használt telephelyek hozzáférhetetlenségét lefedő rövid és középtávú lehetséges forgatókönyvek megfelelően széles skálájára kiterjedő, elegendő számú tesztet végezzenek, és amely előírja a tesztek során annak azonosítását, hogy milyen módon reagál a hardver-, szoftver- és kommunikációs rendszer a potenciális veszélyekre, emellett a tesztekből eredő eredmények és nyomonkövetési intézkedések, valamint azon rendszerek, amelyekről kiderült, hogy bizonyos tesztelt forgatókönyvekkel nem tudnak megbirkózni;
                                    
                                 
                                       vii.
                                    
                                    
                                       a rendelkezésre álló alternatív technikai és operatív helyszínek száma, azok elhelyezkedése, a helyszínek erőforrásai a központtal összehasonlítva, valamint az arra az esetre bevezetett üzletmenet-folytonossági eljárások, amikor az alternatív helyszíneket kell igénybe venni;
                                    
                                 
                                       viii.
                                    
                                    
                                       azon másodlagos üzleti helyszínhez való hozzáféréssel kapcsolatos információk, amely révén a személyzet biztosítani tudja az alapvető értékpapírosítási szolgáltatások folytonosságát, amennyiben az elsődleges üzleti helyszín nem elérhető;
                                    
                                 
                                       ix.
                                    
                                    
                                       a vészhelyzetek kezelésére és a személyzet biztonságának biztosítására vonatkozó tervek, eljárások és intézkedések;
                                    
                                 
                                       x.
                                    
                                    
                                       a válságok kezelésére, az általános üzletmenet-folytonossági erőfeszítések koordinálására, és azok időben (a kérelmező által célként kitűzött helyreállítási időn belül) és hatékonyan történő aktiválási, mobilizálási és eszkalációs képességének meghatározására irányuló tervek, eljárások és intézkedések;
                                    
                                 
                                       xi.
                                    
                                    
                                       a kérelmező rendszerének, alkalmazási és infrastruktúra-komponenseinek a kérelmező által célként kitűzött helyreállítási időn belül történő helyreállítására vonatkozó tervek, eljárások és intézkedések;
                                    
                                 
                                       xii.
                                    
                                    
                                       a személyzet üzletmenet-folytonossági mechanizmusok alkalmazásával és az egyének, köztük a szolgáltatások működési zavarai esetén azonnal reagáló különleges biztonsági alkalmazottak e tekintetben betöltött szerepével kapcsolatos képzésének részletei;
                                    
                                 
                     
                           e)
                        
                        
                           a kérelmező alapvető értékpapírosítási szolgáltatásainak fennakadás esetén történő biztosítására irányuló intézkedések, valamint a felhasználóinak és egyéb harmadik feleknek az intézkedésekben való részvételének a leírása;
                        
                     
                           f)
                        
                        
                           a kérelmező arra szolgáló intézkedéseinek leírása, hogy honlapján tájékoztatást tegyen közzé és az ESMA-át és a többi felhasználót azonnal értesítse a szolgáltatás vagy a kapcsolat működését érintő minden zavarról, valamint a rendes szolgáltatás helyreállításának várható idejéről;
                        
                     
                           g)
                        
                        
                           a kérelmező azon intézkedéseinek leírása, amelyek lehetővé teszik személyzete számára információtechnológiai rendszereinek valós időben történő folyamatos nyomon követését.
                        
                     
            
               (2)   Az értékpapírosítási adattárként történő nyilvántartásba vétel iránti kérelem tartalmazza azon politikák és eljárások másolatát, amelyek biztosítják az információk más értékpapírosítási adattárakhoz történő szabályos továbbítását, és az adatbejelentések más értékpapírosítási adattárakhoz való átirányítását.
            
         
         
            21. cikk
            Kiszervezés
            
               (1)   Az értékpapírosítási adattárként való nyilvántartásba vétel iránti kérelem bizonyítja, hogy ha a kérelmező harmadik felekkel végeztet el tevékenységeket, köztük olyan vállalkozásokkal, amelyekkel szoros kapcsolatban áll, biztosítja, hogy a harmadik fél rendelkezik a szóban forgó tevékenységek megbízható és szakmai szintű elvégzéséhez szükséges képességgel és kapacitással.
            
            
               (2)   Az értékpapírosítási adattárként való nyilvántartásba vétel iránti kérelem részletezi vagy tartalmazza a következők mindegyikét:
               
                           a)
                        
                        
                           a kiszervezendő tevékenységek körének leírása, valamint a tevékenységek kiszervezésének részletei és mértéke;
                        
                     
                           b)
                        
                        
                           az egyértelmű szerepeket és feladatköröket magukban foglaló, szolgáltatási szintre vonatkozó releváns megállapodások másolata, a kérelmező minden kulcsfontosságú kiszervezett követelményére vonatkozó mérőszámok és célok, a kiszervezett funkciók szolgáltatási szintjének nyomon követésére alkalmazott módszerek, valamint az abban az esetben megteendő intézkedések vagy fellépések, ha a szolgáltatási szintre vonatkozó célok nem teljesülnek;
                        
                     
                           c)
                        
                        
                           az említett szolgáltatási szintre vonatkozó megállapodásokra irányadó szerződések másolata, beleértve a harmadik fél szolgáltató azonosítását;
                        
                     
                           d)
                        
                        
                           a kiszervezett tevékenységekre vonatkozó külső jelentések másolata, ha rendelkezésre áll;
                        
                     
                           e)
                        
                        
                           a kiszervezéssel és a kiszervezés okozta kockázatokkal kapcsolatos, a (4) bekezdés szerinti szervezeti intézkedések és politikák részletei.
                        
                     
            
               (3)   A nyilvántartásba vétel iránti kérelem bizonyítja, hogy a kiszervezés nem csökkenti a felső vezetői vagy vezető testületi funkciók végrehajtására irányuló képességét.
            
            
               (4)   Az értékpapírosítási adattárként történő nyilvántartásba vétel iránti kérelem elegendő információt tartalmaz annak bizonyítására, hogy továbbra is a kérelmező felelős a kiszervezett tevékenységekért, és tartalmazza a kérelmező által a következők biztosítására hozott szervezeti intézkedések leírását:
               
                           a)
                        
                        
                           a harmadik fél szolgáltató a kiszervezett tevékenységeket hatékonyan, az alkalmazandó jogszabályoknak és szabályozói követelményeknek megfelelően végzi, és a harmadik fél szolgáltató megfelelően kezeli az azonosított hiányosságokat;
                        
                     
                           b)
                        
                        
                           a kérelmező azonosítja a kiszervezett tevékenységekhez kapcsolódó kockázatokat és megfelelően, rendszeresen nyomon követi e kockázatokat;
                        
                     
                           c)
                        
                        
                           a kiszervezett tevékenységek megfelelő ellenőrzését biztosító eljárások állnak rendelkezésre, beleértve a tevékenységek és azon kockázatok hatékony felügyeletét, amelyet e tevékenységek a kérelmező számára jelentenek;
                        
                     
                           d)
                        
                        
                           a kiszervezett tevékenységek megfelelő üzletmenet-folytonossága.
                        
                     Az első albekezdés d) pontjának alkalmazásában a kérelmező információt szolgáltat a harmadik fél szolgáltató üzletmenet-folytonossági intézkedéseiről, beleértve ezen üzletmenet-folytonossági intézkedések minőségének kérelmező általi értékelését, és ha szükséges, a kérelmező által az üzletmenet-folytonossági intézkedésekben kért javításokat.
            
            
               (5)   Ha a harmadik fél szolgáltatót szabályozó hatóság felügyeli, a nyilvántartásba vétel iránti kérelem azt bizonyító információt is tartalmaz, hogy a harmadik fél szolgáltató a kiszervezett tevékenységekkel kapcsolatban együttműködik a szóban forgó hatósággal.
            
         
         
            22. cikk
            Biztonság
            
               (1)   Az értékpapírosítási adattárként való nyilvántartásba vétel iránti kérelem tartalmazza a következők bizonyítékát:
               
                           a)
                        
                        
                           információtechnológiai rendszerei védettek a visszaéléssel vagy jogosulatlan hozzáféréssel szemben;
                        
                     
                           b)
                        
                        
                           a 2013/40/EU európai parlamenti és tanácsi irányelv (12) 2. cikkének a) pontjában meghatározott információs rendszerei védettek a támadásokkal szemben;
                        
                     
                           c)
                        
                        
                           a bizalmas információk illetéktelenek számára történő közlése megakadályozott;
                        
                     
                           d)
                        
                        
                           az általa az (EU) 2017/2402 rendelet értelmében kapott információk biztonsága és védelme biztosított.
                        
                     
            
               (2)   A kérelem bizonyítékot tartalmaz arra vonatkozóan, hogy a kérelmező intézkedéseket vezetett be az (1) bekezdésben említett kockázatok azonnali és időben történő azonosítására és kezelésére.
            
            
               (3)   Az (1) és (2) bekezdésben említett fizikai és elektronikus biztonsági intézkedések megsértése tekintetében a kérelem bizonyítékot tartalmaz arra vonatkozóan, hogy a kérelmező intézkedéseket vezetett be a következők azonnali és időben történő elvégzésére:
               
                           a)
                        
                        
                           az ESMA értesítése a megsértést kiváltó esetről;
                        
                     
                           b)
                        
                        
                           az ESMA részére esetjelentés benyújtása, amely feltünteti az eset jellegét és részleteit, az eset kezelése érdekében foganatosított intézkedéseket és a hasonló esetek elkerülése érdekében tett kezdeményezéseket;
                        
                     
                           c)
                        
                        
                           felhasználói értesítése az esetről, amennyiben azokat érinti az intézkedések megsértése.
                        
                     
         
         
            23. cikk
            Ellenőrzési eljárások
            
               (1)   Az értékpapírosítási adattárként történő nyilvántartásba vétel iránti kérelem tartalmazza a kérelmező által a következők céljából bevezetett politikák és eljárások leírását:
               
                           a)
                        
                        
                           a kérelmező rendszereihez hozzáférő felhasználó személyazonosságának hitelesítése;
                        
                     
                           b)
                        
                        
                           a kérelmező által az (EU) 2017/2402 rendelet alapján az érintett értékpapírosítás tekintetében kapott információk rögzítésének engedélyezése és lehetővé tétele;
                        
                     
                           c)
                        
                        
                           az (EU) 2020/1229 felhatalmazáson alapuló rendelet 2–4. cikkének való megfelelés;
                        
                     
                           d)
                        
                        
                           a párhuzamos adatbenyújtások ellenőrzése és kiemelése;
                        
                     
                           e)
                        
                        
                           a meg nem kapott információk azonosítása, ha az (EU) 2017/2402 rendelet 7. cikkének (1) bekezdése alapján kötelező rendelkezésre bocsátani az adott információt.
                        
                     
            
               (2)   A kérelem emellett több részletes tesztelt példaesetet magában foglaló dokumentációt tartalmaz, ábrákat is beleértve, amelyek bizonyítják, hogy a kérelmező képes megfelelni az (1) bekezdésben meghatározott kötelezettségeknek. Az (1) bekezdés c) pontja tekintetében az (EU) 2020/1229 felhatalmazáson alapuló rendelet 4. cikkében felsorolt ellenőrzések mindegyikéhez több részletes tesztelt példaesetet kell megadni.
            
         
         
            24. cikk
            Az előállított információk minősége
            A kérelmező által az (EU) 2020/1229 felhatalmazáson alapuló rendeletnek megfelelően előállított információk tekintetében az értékpapírosítási adattárként történő nyilvántartásba vétel iránti kérelem tartalmazza a kérelmező által annak biztosítása érdekében bevezetett eljárások részletes leírását, hogy pontosan bocsássa rendelkezésre az adatszolgáltató szervezetektől kapott információkat, anélkül, hogy maga vezetne be hibákat, vagy kihagyna információkat.
         
         
            25. cikk
            Titoktartás
            
               (1)   Az értékpapírosítási adattárként történő nyilvántartásba vétel iránti kérelem tartalmazza a következőket megakadályozó belső politikák, eljárások és mechanizmusok részletes leírását:
               
                           a)
                        
                        
                           a kérelmező által kezelt információk törvénytelen célokra való felhasználása;
                        
                     
                           b)
                        
                        
                           bizalmas információk közzététele;
                        
                     
                           c)
                        
                        
                           a kérelmező által kezelt információk kereskedelmi célú felhasználása, ha az ilyen felhasználás tilos.
                        
                     
            
               (2)   Az (1) bekezdésben említett leírás magában foglalja az információkhoz való hozzáféréshez szükséges jelszóhasználattal kapcsolatos személyzeti engedélyekre vonatkozó belső eljárások leírását, meghatározva a személyzeti célokat, a megtekintett információk körét, valamint az információ felhasználására vonatkozó esetleges korlátozásokat.
            
            
               (3)   A kérelmezők az ESMA rendelkezésére bocsátják az azon folyamatokra vonatkozó információkat, amelyekkel rögzítik a kérelmező által kezelt információkat lekérdező személyzet minden tagjának személyazonosságát, a hozzáférés időpontját, a lekérdezett információk jellemzőit és a lekérdezés célját.
            
         
         
            26. cikk
            Nyilvántartási politika
            
               (1)   Az értékpapírosítási adattárként való nyilvántartásba vétel iránti kérelem tartalmazza a következő információkat:
               
                           a)
                        
                        
                           annak biztosítására használt nyilvántartási rendszerek, politikák és eljárások, hogy az adatszolgáltató szervezet által az (EU) 2017/2402 rendelet alapján a kérelmező útján rendelkezésre bocsátott információkat a kérelmező a 648/2012/EU rendelet 80. cikke (3) bekezdésének megfelelően, az (EU) 2017/2402 rendelet 10. cikke (2) bekezdésének alkalmazásában rögzíti és kezeli;
                        
                     
                           b)
                        
                        
                           az annak biztosítására használt nyilvántartási rendszerek, politikák és eljárások részletes leírása, hogy az adatszolgáltató szervezet által az (EU) 2017/2402 rendelet alapján a kérelmező útján rendelkezésre bocsátott információkat megfelelően és a vonatkozó jogszabályi vagy szabályozói követelményekkel összhangban módosítják;
                        
                     
                           c)
                        
                        
                           az adatszolgáltató szervezet által az (EU) 2017/2402 rendelet alapján a kérelmező útján rendelkezésre bocsátott információk fogadására és adminisztrációjára vonatkozó információk, beleértve a kérelmező által a következők biztosítása érdekében bevezetett politikák és eljárások leírását:
                           
                                       i.
                                    
                                    
                                       a kapott információk időben és pontosan történő rögzítése;
                                    
                                 
                                       ii.
                                    
                                    
                                       egy értékpapírosítási ügylet fogadásával, módosításával vagy megszüntetésével kapcsolatos minden kapott információt változásnaplóban tartanak nyilván;
                                    
                                 
                                       iii.
                                    
                                    
                                       az információkat online és offline módon is tárolják;
                                    
                                 
                                       iv.
                                    
                                    
                                       az információkról üzletmenet-folytonossági célokból megfelelő másolatokat készítenek.
                                    
                                 
                     
            
               (2)   A nyilvántartásba vétel iránti kérelem tartalmazza továbbá a kérelmező arra vonatkozó politikáit és eljárásait, hogy azonnal rögzítse, és az értékpapírosítás lezárását követően legalább 10 évig megőrizze az ellenőrzéseket, validálásokat és a kérelmező által az (EU) 2020/1229 felhatalmazáson alapuló rendelet alapján előállított információkat.
            
         
         
            27. cikk
            A díjak megfizetése
            Az értékpapírosítási adattárként való nyilvántartásba vétel iránti kérelem tartalmazza az (EU) 2017/2402 rendelet 16. cikkében említett nyilvántartásba vételi díj kifizetésének igazolását.
         
         
            28. cikk
            A kérelem pontosságának és teljességének ellenőrzése
            
               (1)   A nyilvántartásba vételi eljárás során az ESMA részére benyújtott valamennyi információhoz a kérelmező igazgatóságának és felső vezetésének egy-egy tagja által aláírt kísérőlevelet kell mellékelni, amely igazolja, hogy a közölt adatok a benyújtás napján legjobb tudomásuk szerint pontosak és teljesek voltak.
            
            
               (2)   Az információkhoz szükség esetén a kérelemben szereplő információk pontosságát igazoló, vonatkozó társasági jogi dokumentációt kell mellékelni, ha rendelkezésre áll.
            
         
         
            29. cikk
            Alapvető értékpapírosítási szolgáltatásokat nyújtani kívánó, nyilvántartásba vett kereskedési adattárra vonatkozó információs követelmények
            
               (1)   Az (EU) 2017/2402 rendelet 10. cikke (5) bekezdésének b) pontja szerinti, az említett rendelet 7. cikkének alkalmazásában a nyilvántartásba vétel kiterjesztése iránti kérelem az e rendelet következő rendelkezéseiben előírt információkat tartalmazza:
               
                           a)
                        
                        
                           2. cikk, a (2) bekezdés d) pontja kivételével;
                        
                     
                           b)
                        
                        
                           3. cikk;
                        
                     
                           c)
                        
                        
                           5. cikk, a (2) bekezdés d) pontja kivételével;
                        
                     
                           d)
                        
                        
                           6. cikk;
                        
                     
                           e)
                        
                        
                           9. cikk;
                        
                     
                           f)
                        
                        
                           10. cikk b) pont;
                        
                     
                           g)
                        
                        
                           12. cikk;
                        
                     
                           h)
                        
                        
                           13. cikk (2) bekezdés;
                        
                     
                           i)
                        
                        
                           14., 15. és 16. cikk;
                        
                     
                           j)
                        
                        
                           17. cikk b) pont és 17. cikk e) pont;
                        
                     
                           k)
                        
                        
                           18–24. cikk;
                        
                     
                           l)
                        
                        
                           25. cikk (2) bekezdés;
                        
                     
                           m)
                        
                        
                           26., 27. és 28. cikk.
                        
                     
            
               (2)   Az ennek a rendeletnek az (1) bekezdésben nem említett rendelkezéseiben előírt információkat és dokumentációt csak akkor kell a kérelemnek tartalmaznia, ha az adott információ vagy dokumentáció tartalma a kérelem benyújtásának időpontjában eltér attól a tartalomtól, amelyet ezt az időpontot megelőzően legutóbb az ESMA-hoz benyújtottak a 648/2012/EU rendelet VI. címének 1. fejezete, vagy adott esetben az (EU) 2015/2365 rendelet III. fejezete alapján.
            
            
               (3)   E cikk alkalmazásában a 2. cikk (3) és (4) bekezdésében és a 3–28. cikkben a nyilvántartásba vétel iránti kérelemre való hivatkozásokat a nyilvántartásba vétel kiterjesztése iránti kérelemre való hivatkozásként is kell érteni.
            
         
         
            30. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 29-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 347., 2017.12.28., 35. o.
         
         
            (2)  Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról (HL L 201., 2012.7.27., 1. o.).
         
            (3)  Az Európai Parlament és a Tanács (EU) 2015/2365 rendelete (2015. november 25.) az értékpapír-finanszírozási ügyletek és az újrafelhasználás átláthatóságáról, valamint a 648/2012/EU rendelet módosításáról (HL L 337., 2015.12.23., 1. o.).
         
            (4)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
         
            (5)  Az Európai Parlament és a Tanács 1606/2002/EK rendelete (2002. július 19.) a nemzetközi számviteli standardok alkalmazásáról (HL L 243., 2002.9.11., 1. o.).
         
            (6)  Az Európai Parlament és a Tanács 2013/34/EU irányelve (2013. június 26.) a meghatározott típusú vállalkozások éves pénzügyi kimutatásairól, összevont (konszolidált) éves pénzügyi kimutatásairól és a kapcsolódó beszámolókról, a 2006/43/EK európai parlamenti és tanácsi irányelv módosításáról, valamint a 78/660/EGK és a 83/349/EGK tanácsi irányelv hatályon kívül helyezéséről (HL L 182., 2013.6.29., 19. o.).
         
            (7)  Az Európai Parlament és a Tanács 2006/43/EK irányelve (2006. május 17.) az éves és összevont (konszolidált) éves beszámolók jog szerinti könyvvizsgálatáról, a 78/660/EGK és a 83/349/EGK tanácsi irányelv módosításáról, valamint a 84/253/EGK tanácsi irányelv hatályon kívül helyezéséről (HL L 157., 2006.6.9., 87. o.).
         
            (8)  A Bizottság (EU) 2020/1229 felhatalmazáson alapuló rendelete (2019. november 29.) az (EU) 2017/2402 európai parlamenti és tanácsi rendeletnek az adatok gyűjtéséről, összesítéséről, összehasonlításáról, az adatokhoz való hozzáférésről, valamint a hiánytalanság és egységesség ellenőrzéséről szóló értékpapírosítási adattári operatív standardokra vonatkozó szabályozástechnikai standardok tekintetében történő kiegészítéséről (lásd e Hivatalos Lap 335. oldalát).
         
            (9)  A Bizottság (EU) 2020/1225 végrehajtási rendelet (2019. október 29.) az értékpapírosítást kezdeményező, a szponzor és a különleges célú gazdasági egység által az értékpapírosítással kapcsolatosan rendelkezésre bocsátandó információk és adatok formátumára és egységesített adatlapjaira vonatkozó végrehajtás-technikai standardok meghatározásáról (lásd e Hivatalos Lap 217. oldalát).
         
            (10)  A Bizottság (EU) 2020/1227 végrehajtási rendelete (2019. november 12.) az STS kritériumoknak való megfelelésről szóló értesítés követelményeivel összhangban az információk közlésére szolgáló adatlapok tekintetében végrehajtás-technikai standardok meghatározásáról (lásd e Hivatalos Lap 315. oldalát).
         
            (11)  A Bizottság (EU) 2020/1224 felhatalmazáson alapuló rendelete (2019. október 16.) az (EU) 2017/2402 európai parlamenti és tanácsi rendeletnek az értékpapírosítást kezdeményező, a szponzor és a különleges célú gazdasági egység által az értékpapírosítással kapcsolatosan rendelkezésre bocsátandó információkat és adatokat meghatározó szabályozástechnikai standardok tekintetében történő kiegészítéséről (lásd e Hivatalos Lap 1. oldalát).
         
            (12)  Az Európai Parlament és a Tanács 2013/40/EU irányelve (2013. augusztus 12.) az információs rendszerek elleni támadásokról és a 2005/222/IB tanácsi kerethatározat felváltásáról (HL L 218., 2013.8.14., 8. o.).